เอเชียเปิดบวกตามดาวโจนส์ รับแผนกระตุ้นศก.สหรัฐคืบ
เอเชียเปิดบวกตามดาวโจนส์ รับแผนกระตุ้นศก.สหรัฐคืบ
เอเชียเปิดบวกตามดาวโจนส์ รับแผนกระตุ้นศก.สหรัฐคืบ
11 มี.ค. 2564

ตลาดหุ้นเอเชียเปิดบวกในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นทำนิวไฮเหนือระดับ 32,000 จุดเมื่อคืนนี้ หลังสภาผู้แทนราษฎรสหรัฐมีมติผ่านร่างกฎหมายกระตุ้นเศรษฐกิจวงเงิน 1.9 ล้านล้านดอลลาร์ที่นำเสนอโดยประธานาธิบดีโจ ไบเดน นอกจากนี้ ตลาดยังได้รับแรงหนุนจากการที่นักลงทุนคลายความกังวลเกี่ยวกับภาวะเงินเฟ้อ หลังสหรัฐเผยดัชนีราคาผู้บริโภค (CPI) ขยับขึ้นเพียงเล็กน้อยในเดือนก.พ.
ดัชนี SSE Composite ตลาดหุ้นจีนเปิดวันนี้ที่ 3,369.90 จุด เพิ่มขึ้น 12.16 จุด หรือ +0.36%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,033.92 จุด ลดลง 2.64 จุด หรือ -0.31% และดัชนี HSI ตลาดหุ้นฮ่องกงเปิดวันนี้ที่ 28,909.98 จุด เพิ่มขึ้น 2.45 จุด หรือ +0.008%
สภาผู้แทนราษฎรสหรัฐมีมติด้วยคะแนนเสียง 220 ต่อ 211 ผ่านร่างกฎหมายกระตุ้นเศรษฐกิจวงเงิน 1.9 ล้านล้านดอลลาร์แล้วเมื่อคืนนี้ตามเวลาสหรัฐ หรือในช่วงเช้าวันนี้ตามเวลาไทย และจะส่งร่างกฎหมายดังกล่าวไปยังปธน.ไบเดน เพื่อลงนามบังคับใช้เป็นกฎหมายต่อไป
ร่างกฎหมายกระตุ้นเศรษฐกิจซึ่งมีชื่อว่า “American Rescue Plan Act of 2021” ครอบคลุมถึงการจัดสรรงบประมาณ 4 แสนล้านดอลลาร์เพื่อแจกจ่ายให้กับชาวอเมริกันโดยตรงคนละ 1,400 ดอลลาร์, ให้เงินช่วยเหลือบรรดารัฐและรัฐบาลกลางในวงเงิน 3.50 แสนล้านดอลลาร์, จัดสรรเงินทุนเพื่อรับมือกับการแพร่ระบาดของโรคโควิด-19 และขยายโครงการช่วยเหลือคนตกงานสัปดาห์ละ 300 ดอลลาร์ออกไปจนถึงเดือนก.ย.ปีนี้
นอกจากนี้ ตลาดยังได้แรงหนุนหลังจากสหรัฐเผยดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภคปรับตัวขึ้น 0.4% ในเดือนก.พ. สอดคล้องกับการคาดการณ์ของนักวิเคราะห์ ส่วนดัชนี CPI พื้นฐานซึ่งไม่นับรวมหมวดอาหารและพลังงาน ขยับขึ้นเพียง 0.1% และเมื่อเทียบรายปี ดัชนี CPI พื้นฐานชะลอตัวลงสู่ระดับ 1.3% ในเดือนก.พ. หลังจากดีดตัวขึ้น 1.4% ในเดือนม.ค.
ข้อมูล CPI ล่าสุดช่วยให้นักลงทุนคลายความกังวลเกี่ยวกับภาวะเงินเฟ้อ และยังเป็นปัจจัยที่ทำให้อัตราผลตอบแทนพันธบัตรรัฐบาลสหรัฐอายุ 10 ปีปรับตัวลงสู่ระดับ 1.525% เมื่อคืนนี้ด้วย